Xcataj cꞌa apu jun achi qꞌuiy reteman chirij ri ley ri xyoꞌox che ri Moisés y richin nrojoꞌ nretemaj ajani reteman ri Jesús,
quireꞌ xucꞌutuj-apu che:
Tijonel,
¿Achique ri nicꞌatzin nin-en yin richin ninvil ri cꞌaslen ri richin jumul?
xchaꞌ.
Ri Jesús quireꞌ xuꞌij che:
¿Achique tzꞌiban can chupan ri ley ri xuyaꞌ ri Dios che ri Moisés?
¿Achique navetemaj rat tok naꞌan leer?
Quireꞌ cꞌa xuꞌij ri achi che ri Jesús:
Ri ley nuꞌij chi tajoꞌ ri Ajaf ri a-Dios riqꞌuin ronojel avánima,
riqꞌuin ronojel acꞌaslen,
riqꞌuin ronojel avuchukꞌaꞌ,
y riqꞌuin ronojel anoꞌoj,
y achel najo-ka-aviꞌ rat,
quiriꞌ mismo queꞌajoꞌ conojel.
Can pa ruchojmil ri xaꞌij.
Vacami cꞌa,
tabanaꞌ achel ri xaꞌij y navil ri cꞌaslen ri richin jumul,
xchaꞌ ri Jesús che.
Pero ri achi qꞌuiy reteman chirij ri ley can xrojoꞌ utz nikꞌalajin chuvech ri Jesús riqꞌuin ri yerubilaꞌ,
romariꞌ xucꞌutuj chic apu che:
Y,
¿(achique,
acuꞌx) cꞌa riꞌ ri utz chi ninjoꞌ achel ninjo-ka-viꞌ yin?
xchaꞌ.
Quireꞌ cꞌa rutzolic rutzij xuꞌon ri Jesús:
Cꞌo jun achi elenak-pe pa tinamit Jerusalem richin niꞌe-ka pa tinamit Jericó.
Pero pa bey xeꞌel-pe elekꞌomaꞌ chirij,
xquichꞌey,
xquisoc,
y hasta ri rutziak rucusan xquelekꞌaj-e,
cꞌajariꞌ xebe.
Jacꞌa ri achi achel caminak xpoqꞌueꞌ can chiriꞌ pa bey.
Ja yan chic riꞌ xulan-ka jun sacerdote israelita chupan ri bey ri pocꞌol-vi ri achi,
y tok xutzꞌet,
xa xujechꞌaj-apu-riꞌ ri jucꞌan ruchiꞌ bey richin xkꞌax.
Quiriꞌ mismo xuꞌon jun achi levita tok xkꞌax chunakaj ri achi pocꞌol pa bey.
Xe xutzꞌet,
xa ja ri jun chic apu ruchiꞌ bey xkꞌax-vi.
Pero cꞌo cꞌa jun achi aj pa departamento Samaria xkꞌax chiriꞌ,
y tok xkꞌax chunakaj,
xsilon ri ránima richin xupokonaj ruvech ri achi tok xutzꞌet chi pocꞌol chiriꞌ pa bey.
Xjel cꞌa apu riqꞌuin,
xerokꞌomaj ri rusocotajic riqꞌuin aceite y vino,
xerupislaꞌ riqꞌuin tziek.
Jacꞌariꞌ xuya-e chirij ri ruquiej,
xuqꞌuen-pe pa jun posada,
y xuchajij.
Chucaꞌn kꞌij,
ri achi aj-Samaria xrelesaj méra richin rajil caꞌiꞌ kꞌij samaj,
y jariꞌ xuyaꞌ can che rajaf ri posada,
y xuꞌij can che:
Ja yiꞌe yin,
pero ninjoꞌ chi nachajij ri jun achi reꞌ.
Ri ajani más méra xtacusaj richin navokꞌomaj,
yin xtintoj chave tok xquitzolij-pe.
Vacami cꞌa taꞌij chuve:
¿Achique chique ri oxiꞌ achiꞌaꞌ reꞌ ri xucꞌut-riꞌ chi kitzij yerojoꞌ conojel,
riqꞌuin ri xuꞌon riqꞌuin ri xka pa quikꞌaꞌ elekꞌomaꞌ?
xchaꞌ ri Jesús.
Yin nin-ij chi ja ri xpokonan ruvech ri chꞌeyon can,
xchaꞌ ri achi.
Y ri Jesús xuꞌij che:
Vacami cꞌa,
cabin y tabanaꞌ achel xuꞌon ri jun riꞌ,
xchaꞌ che.